" बौआ चुप भऽ जाउ । एतऽ जँ अहाँ कानब तँ ओतऽ अहाँक माँ-पापा कानताह । " पाँच वर्षक नाँतिकेँ नानी समझा-बुझा रहल छलीह । ओकर माँ-पापाकेँ डकैत गोली मारि देने छलै । घरबैया परेशान छल जे सबटा लूटियो लेलक आ जानो हरि लेलक । तखने ओ नेना बाजल " नानी, हमर माँ-पापा कतऽ छथिन । "
"ओ जे दूरमे दू टा तरेगण चमकि रहल छै वएह छथुन । " तरेगणक भीड़ दिश अङुरी देखबैत नानी उत्तर देलनि । तखने आकाशसँ दू टा तरेगण टूटि कऽ खसऽ लागलै । ओ नेना ओकरा देख चिचियाइत दौड़ऽ लागल" माँ-पापा आबै छथिन । माँ-पापा आबै छथिन . . . " बीच्चेमे देबालसँ टकरा कऽ ओ बेहोश भऽ गेल । नानी सोचि रहल छलीह "चोर-डकैतकेँ लोक की बिगाड़ै छै जे एहन-एहन अबोध नेनाक हँसी छीन लै छै । "